text: Alt for mange varme hænder
  31 maj 2012 kl. 12.16
  Et stort antal hjælpere og assistenter på sosu-uddannelserne bliver i de kommende år uddannet til arbejdsløshed. Der bliver brug for langt færre varme hænder i ældreplejen end beregnet.
  Arbejdsløsheden har allerede ramt mange nyuddannede.
  En af dem er Louise Sørensen, Kolding, på 24 år. Hun har ikke fundet arbejde i sit fag, siden hun blev færdig med uddannelsen for et år siden. Under uddannelsen var hun blandt de bedste og vand DM i sit fag.
  Ledigheden blandt hjælpere og assistenter steg fra 2008 til 2012 fra 693 til 4.797 i hele landet. I Syddanmark steg arbejdsløsheden fra 170 til 1.412.
  - Hver gang man får afslag på en ansøgning, er det op på hesten igen. Og i starten er det også let nok. Det er det bare ikke, når man får det 20. afslag, siger Louise Sørensen til Fagbladet FOA.
  Hun har forgæves søgt et halv hundrede stillinger.
  Finansministeriet har beregnet, at der bliver uddannet alt for mange på sosu-uddannelserne.
  I dag arbejder omkring 100.000 i ældreplejen. Arbejdsstyrken vil vokse til 129.000 frem til 2025. 
  Imidlertid bliver der kun brug for 121.000. Det vil sige, at 8.000 bliver uddannet til arbejdsløshed.
  